РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број: Службено

09. новембар 2012. године

Б е о г р а д

Б Е Л Е Ш К А

са састанка председника Одбора за дијаспору и Србе у региону, Александра

Чотрића и чланa Одбора Mиодрага Линте са делегацијом Савеза

српских друштава Словеније

Састанак је одржан у петак, 09. новембра 2012. године у Дому Народне скупштине, сала 2. са почетком у 13,00 часова.

Председник Одбора Александар Чотрић и члан Одбора Миодраг Линта примили су делегацију Савеза српских друштава Словеније (ССДС) у следећем саставу: Златомир Бодирожа, председник ССДС, Илија Јанковић, потпредседник, Душан Јовановић, секретар и главни уредник листа „Мостови“ и Никола Тодоровић, делегат у Скупштини дијаспоре и Срба у региону из Словеније.

Златомир Бодирожа, председник Савеза српских друштава Словеније се у име делегације захвалио на пријему и обавестио чланове Одбора да је делегација пре доласка у Народну скупштину била у посети и на разговору код новопостављене директорке Канцеларије за сарадњу са дијаспором и Србима у региону Славке Драшковић.

Присутнима на састанку је изнео неколико ствари везаних за постојање и рад Савеза, наглашавајући да је организација основана 1994. године и да у оквиру ње делује четрнаест српских друштава, те да постоји иницијатива за уједињењем и осталих српских удружења у Словенији за шта је неопходна и помоћ матичне државе, а потом указао на положај и нерешена питања српске националне заједнице у Словенији. Наиме, иако, по последњем попису становништва у Словенији живи око 39 хиљада Срба, и по бројности после Словенаца, српска заједница је најбројнија, у Словенији није призната као национална мањина, иако тај статус уживају припадници мађарског и италијанског живља у Словенији. Како немамо статус националне мањине, по том основу не постоји финансијска подршка из словеначког буџета, коју би, иначе, да имамо статус,била редовна и довољна за нормално функционисање удружења и културних друштава српске заједнице. Такође, српска заједница нема простора на медијима како електронским, тако ни у штампаним, сем стручног часописа „Бесједа“ и часописа „Мостови“, који излази повремено, сходно могућностима и средствима која су им на располагању. Декларацијом је укинуто Владино тело Савет, чиме су још више умањена права српске заједнице у Словенији. Ступање у савез са другим националним заједницама, којима такође није признат статус националне мањине у Словенији, по његовим речима, није решење. Не постоји системско решење учења нашег језика, културе, што у таквим условима ствара атмосферу мањих могућности за очување нашег језичког, верског, културног идентитета. Илија Јанковић, потпредседник ССДС је, између осталог, поменуо идеју око иницирања привредног клуба, као и предлог учења матерњег језика по угледу на швајцарски модел. Истакао је успех културно-уметничких друштава и удружења која у оквиру Савеза делују и раде, чији списак су обећали да ће накнадно доставити Одбору, као и списак свих регистрованих културних и других друштава српске заједнице који постоје на просторима Словеније. Међутим, оно што је издвојено у разговору је добра сарадња наших друштава са локалним властима у Словенији.

Представници делегације ССДС су у разговору нагласили да је од великог значаја консултација и виђење представника српске заједнице и наше амбасаде са званичницима Србије који долазе у посету Словенији, јер на тим разговорима би могли унапред да скрену пажњу на евентуалне проблеме које српска заједница има на тим просторима, као и могућностима за њихово решавање.

Председник Одбора за дијаспору и Србе у региону Александар Чотрић и члан Одбора Миодраг Линта су подржали идеју обједињавања српских друштава у Словенији, а у складу с тим изразили очекивање да се Одбору достави формулација захтева и њихових очекивања као и списак регистрованих српских друштава са неопходним подацима, како би у складу са надлежностима могли бити предузети кораци за решавање два кључна проблема која су на овом састанку издвојена, а тичу се признавања статуса националне мањине српској заједници у Словенији и давања простора у медијима.

Састанак је завршен у 15,00 часова.

БЕЛЕШКУ САЧИНИЛА

СЕКРЕТАР ОДБОРА

Весна Матић Вукашиновић